RO Jurnalul Oficial al Uniunii Europene C 253/14

Publicarea unei cereri de aprobare a unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2017/C 253/11)

Comisia Europeană a aprobat prezenta modificare minoră în temeiul articolului 6 alineatul (2) al treilea paragraf din Regulamentul delegat (UE) nr. 664/2014 al Comisiei (1).

CERERE DE APROBARE A UNEI MODIFICĂRI MINORE

Cerere de aprobare a unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012 al Parlamentului European și al Consiliului (2)

„POMODORINO DEL PIENNOLO DEL VESUVIO”

Nr. UE: IT-PDO-02146 – 24.6.2016

DOP ( X ) IGP ( ) STG ( )

1. Grupul solicitant și interesul legitim

Consorzio di Tutela del Pomodorino del Piennolo del Vesuvio DOP Piazza Meridiana 47 80040 San Sebastiano al Vesuvio (NA) ITALIA Telefon: +39 0810606007 E-mail: piennolodop@pec.it

„Consorzio di Tutela del Pomodorino del Piennolo del Vesuvio DOP” are dreptul să prezinte o cerere de înregistrare în conformitate cu articolul 13 alineatul (1) din Decretul nr. 12511 din 14 octombrie 2013 al Ministerului Politicilor Agricole, Alimentare și Forestiere.

2. Statul membru sau țara terță

Italia

3. Rubrica din caietul de sarcini care face obiectul modificării (modificărilor)

— ☒ Descrierea produsului — ☐ Dovada originii — ☒ Metoda de producție — ☐ Legătura — ☒ Etichetarea — ☒ Altele [actualizări normative și organism de control]

4. Tipul modificării

— ☐ Modificare a caietului de sarcini al unei DOP sau al unei IGP înregistrate, care trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 și care nu impune modificarea documentului unic publicat — ☒ Modificare a caietului de sarcini al unei DOP sau al unei IGP înregistrate, care trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 și care impune modificarea documentului unic publicat — ☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 — ☐ Modificare a caietului de sarcini al unei STG înregistrate care trebuie considerată minoră în conformitate cu articolul 53 alineatul (2) al patrulea paragraf din Regulamentul (UE) nr. 1151/2012.

5. Modificare (modificări)

Descrierea produsului

Modificarea nr. 1

Textul caietului de sarcini (articolul 2):

„Denumirea de origine protejată (DOP) «Pomodorino del Piennolo del Vesuvio» desemnează fructul ecotipurilor de tomate mici din soiul Lycopersicon esculentum Mill. asociate denumirilor populare «Fiaschella», «Lampadina», «Patanara», «Principe Borghese» și «Re Umberto», cultivate în mod tradițional pe versanții Vezuviului […].”

Textul documentului unic (punctul 3.2):

„DOP «Pomodorino del Piennolo del Vesuvio» desemnează fructul ecotipurilor de tomate mici asociate denumirilor populare: «Fiaschella», «Lampadina», «Patanara», «Principe Borghese» și «Re Umberto», cultivate în mod tradițional pe versanții Vezuviului […].”,

se modifică după cum urmează:

„Denumirea de origine protejată (DOP) «Pomodorino del Piennolo del Vesuvio» desemnează fructul ecotipurilor de tomate mici din soiul Lycopersicon esculentum Mill. provenite, la origine, din ecotipurile cunoscute sub denumirile populare «Fiaschella», «Lampadina», «Patanara», «Principe Borghese» și «Re Umberto», cultivate în mod tradițional pe versanții Vezuviului […].”

Motive

Textul a fost reformulat în conformitate cu articolul 6 din caietul de sarcini – Legătura cu mediul – pentru a clarifica faptul că DOP include toate ecotipurile locale care la origine provin din tomatele cunoscute sub denumirile populare „Fiaschella”, „Lampadina”, „Patanara”, „Principe Borghese” și „Re Umberto” care se cultivau în trecut în regiune și care au caracteristicile morfologice, chimice și fizice ale tomatei „Pomodorino del Piennolo del Vesuvio”.

Modificarea este în concordanță cu vechea practică la care se face referire în articolul 6 din caietul de sarcini, conform căreia țăranii păstrau semințele celor mai bune fructe pentru recolta din anul următor. De-a lungul timpului, această practică a dus la utilizarea unor semințe provenite la origine din ecotipurile cunoscute sub denumirile populare menționate mai sus.

Articolul 6 din caietul de sarcini menționează: „Cum se întâmpla întotdeauna în cazul legumelor de uz familial, țăranii alegeau fructele pe care le considerau cele mai potrivite și le luau semințele, care deveneau materialul de reproducere pentru anul următor. Astfel, în prima jumătate a secolului XX erau deja cunoscute și răspândite tomatele «Fiaschella», «Lampadina», «Principe Borghese», «Re Umberto» și «Patanara», din care au derivat actualele ecotipuri.”

Modificarea nu determină o variație a caracteristicilor distinctive ale tomatei „Pomodorino del Piennolo del Vesuvio”. Prin urmare, se consideră că modificarea satisface condițiile prevăzute la articolul 53 alineatul (2) literele (a)-(e) din Regulamentul (UE) nr. 1151/2012 și poate fi clasificată ca fiind minoră.

Modificarea nr. 2

Textul caietului de sarcini (articolul 2) și al documentului unic (punctul 3.2):

„Fructele eligibile pentru protecție trebuie să aibă următoarele caracteristici:

în stare proaspătă, în termen de patru zile de la culegere:

— calibrul: maximum 25 gr;”,

se modifică după cum urmează:

„Fructele eligibile pentru protecție trebuie să aibă următoarele caracteristici:

(a) în stare proaspătă, în termen de patru zile de la culegere: — calibrul: maximum 30 gr;”.

Motive

Modificarea valorii se bazează pe rezultatele studiilor efectuate de Centro Orticolo Campano în numele SeSIRCA și al CRAA (Consorzio per la ricerca applicata in agricoltura, Consorțiul pentru cercetare aplicată în agricultură), care au confirmat dovezile empirice semnalate de fermieri, conform cărora bacele primilor ciorchini recoltați, cunoscute sub denumirea de „mamme”, cântăresc adesea până la 30 g fiecare. Modificarea este în concordanță cu afirmațiile de la punctul 5.2 al doilea paragraf din documentul unic: „Particularitățile tomatei «Pomodorino del Piennolo del Vesuvio» sunt, pe lângă dimensiunea redusă, o greutate de 20-30 de grame […]”. Deoarece o greutate de până la 30 de grame este deja menționată printre caracteristicile bacei, se consideră că modificarea satisface condițiile prevăzute la articolul 53 alineatul (2) literele (a)-(e) din Regulamentul (UE) nr. 1151/2012 și poate fi clasificată ca fiind minoră.

Metoda de producție

Modificarea nr. 3

Textul caietului de sarcini (articolul 5):

„Sisteme și distanțe de plantare: distanța de plantare trebuie să fie cuprinsă între 15 și 30 cm pe rând și între 80 și 120 cm între rânduri. Plantele trebuie transplantate pe rânduri paralele între ele, în așa fel încât distanța dintre plante pe rând și distanțele dintre rânduri să fie regulate. Densitatea de plantare nu trebuie să depășească 45 000 de plante la hectar; […]”,

se modifică după cum urmează:

„Sisteme și distanțe de plantare: distanța de plantare trebuie să fie cuprinsă între 15 și 30 cm pe rând și între 80 și 120 cm între rânduri. Plantele trebuie transplantate pe rânduri paralele între ele, în așa fel încât distanța dintre plante pe rând și distanțele dintre rânduri să fie regulate. Densitatea de plantare nu trebuie să depășească 55 000 de plante la hectar; […]”

Motive

Se solicită creșterea densității maxime la 55 000 de plante la hectar pentru a le permite fermierilor să varieze distanța de plantare în funcție de variația fertilității solurilor. La altitudini mai mari, din cauza aridității extreme a solurilor vulcanice, bunele practici agricole prevăd creșterea densității de plantare la hectar pentru a utiliza mai bine resursele de apă și pentru a menține randamentul și caracteristicile calitative ale fructelor (de exemplu, utilizând o distanță de plantare de 90-100 cm între rânduri și de 20 cm pe rând rezultă o densitate de plantare de aproximativ 50/55 000 de plante la hectar). Din aceste motive, se consideră că modificarea satisface condițiile prevăzute la articolul 53 alineatul (2) literele (a)-(e) din Regulamentul (UE) nr. 1151/2012 și poate fi clasificată ca fiind minoră.

Modificarea nr. 4

Textul caietului de sarcini (articolul 5):

„Forma de cultivare: Pomodorino del Piennolo del Vesuvio trebuie să fie cultivat exclusiv în câmp deschis; plantele, cultivate pe verticală, cu o dezvoltare în înălțime de până la 80 cm […]”,

se modifică după cum urmează:

„Forma de cultivare: Pomodorino del Piennolo del Vesuvio trebuie să fie cultivat exclusiv în câmp deschis; plantele, cultivate pe verticală, cu o dezvoltare în înălțime de până la un metru […]”

Motive

Modificarea este justificată de constatarea faptului că plantele de tomate prezintă în mod natural o dezvoltare vegetală superioară în anumite zone din aria de producție care dispun de soluri mai răcoroase și mai fertile, cum ar fi comunele din munții Somma. Modificarea permite adaptarea caietului de sarcini la condițiile reale de cultivare din aria de producție, menținând neschimbată calitatea fructelor și respectând condițiile prevăzute la articolul 53 alineatul (2) literele (a)-(e) din Regulamentul (UE) nr. 1151/2012. Din aceste motive, modificarea poate fi clasificată ca fiind minoră.

Modificarea nr. 5

Textul caietului de sarcini (articolul 5):

„Producția unitară maximă este fixată la 16 tone, raportată la hectar de cultură specializată.”,

se modifică după cum urmează:

„Producția unitară maximă este fixată la 25 tone, raportată la un hectar de cultură specializată.”

Motive

Randamentul de 16 tone/ha prevăzut de caietul de sarcini este în mod semnificativ mai scăzut decât randamentul mediu obținut de producători la diferite altitudini. Aceste observații empirice au fost făcute pentru prima oară de membrii Consorțiului și au fost confirmate ulterior prin studii științifice efectuate de Centro Orticolo Campano în numele SeSIRCA și CRAA. Întrucât randamentul maxim de 25 t/ha corespunde realității productive a tomatelor având DOP „Pomodorino del Piennolo del Vesuvio” și nu determină modificări ale caracteristicilor calitative ale fructului, se consideră că respectiva modificare poate fi clasificată ca fiind „minoră” în conformitate cu articolul 53 alineatul (2) literele (a)-(e) din Regulamentul (UE) nr. 1151/2012.

Etichetarea

Modificarea nr. 6

Textul caietului de sarcini (articolul 8):

„Este însă permisă utilizarea unor mențiuni care fac referire la întreprinderi, nume, denumiri comerciale, mărci private, care nu au caracter laudativ și nu sunt susceptibile să inducă în eroare consumatorul; aceste mențiuni pot fi indicate pe etichetă cu caractere de dimensiuni mai mici, pentru a indica denumirea de origine protejată.”,

se modifică după cum urmează:

„Este însă permisă utilizarea unor mențiuni care fac referire la întreprinderi, nume, denumiri comerciale, mărci private, care nu au caracter laudativ și nu sunt susceptibile să inducă în eroare consumatorul; aceste mențiuni pot fi indicate pe etichetă cu caractere având dimensiuni mai mici decât cele utilizate pentru indicarea denumirii de origine protejată și nu trebuie să apară în același câmp vizual cu denumirea de origine, logoul DOP și logoul Uniunii.”

Motive

Modificarea clarifică și specifică acea dispoziție din caietul de sarcini care vizează asigurarea unei vizibilități sporite pe etichetă a denumirii înregistrate și a simbolului Uniunii Europene. Întrucât modificarea se referă doar la etichetarea produsului, ea poate fi clasificată ca fiind „minoră” în temeiul articolul 53 alineatul (2) literele (a)-(e) din Regulamentul (UE) nr. 1151/2012.

Actualizări normative și organism de control

Trimiterile la Regulamentul (CE) nr. 510/2006 au fost înlocuite cu trimiteri la Regulamentul (UE) nr. 1151/2012.

Articolul 7 a fost completat prin introducerea trimiterilor la organismul de control.

DOCUMENT UNIC

„POMODORINO DEL PIENNOLO DEL VESUVIO”

Nr. UE: IT-PDO-02146 – 24.6.2016

DOP ( X ) IGP ( )

1. Denumirea

„Pomodorino del Piennolo del Vesuvio”

2. Statul membru sau țara terță

Italia

3. Descrierea produsului agricol sau alimentar

3.1. Tipul de produs

Clasa 1.6 Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

Denumirea de origine protejată (DOP) „Pomodorino del Piennolo del Vesuvio” desemnează fructul ecotipurilor de tomate mici din soiul Lycopersicon esculentum Mill. provenite, la origine, din ecotipurile cunoscute sub denumirile populare „Fiaschella”, „Lampadina”, „Patanara”, „Principe Borghese” și „Re Umberto”, cultivate în mod tradițional pe versanții Vezuviului, având forma ovală sau ușor asemănătoare prunei, cu vârf ascuțit și, adesea, cu șănțulețe în zona pedunculară, și coaja groasă. Este exclusă folosirea hibrizilor. Fructele eligibile pentru protecție trebuie să aibă următoarele caracteristici: în stare proaspătă: calibru greutate de maximum 30 g. Parametri de formă: raport între diametrele mare și mic cuprins între 1,2 și 1,3; culoare la exterior: roșu aprins; culoarea pulpei: roșu, consistență: ridicată; gust: pronunțat, intens și dulce-acrișor; indice refractometric de minimum 6,5 °Brix; prindere puternică de peduncul. Conservate „al piennolo” (în ciorchini mari): culoare la exterior: roșu închis; culoarea pulpei: roșu, consistență: bună; gust: pronunțat și intens; turgescență: redusă la finele perioadei de conservare.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Operațiunile de producție și conservare trebuie să se desfășoare în zona de producție, iar pentru conservarea tomatelor „al piennolo” trebuie respectate următoarele indicații:

— după recoltare, ciorchinii sau „schiocche” sunt aranjați pe un fir de fibră vegetală legat în cerc astfel încât să formeze un singur ciorchine mare, sau „piennolo” cu o greutate cuprinsă între 1 kg și 5 kg la sfârșitul conservării. Ciorchinii astfel obținuți, denumiți „piennoli”, sunt suspendați deasupra solului cu ajutorul unor cârlige sau pe suporturi adecvate, într-un loc uscat și aerisit;

— nici produsele aranjate în ciorchini, nici cele ambalate nu trebuie supuse niciunui tratament chimic în timpul fazelor de conservare. Pentru a asigura cea mai bună protecție a produsului pot fi utilizate doar sisteme fizice și care să nu modifice caracteristicile acestuia, precum: plase împotriva insectelor și aparate cu ultrasunete;

— pentru „piennoli”, posibilitatea de conservare nu are o durată stabilită și depinde de păstrarea caracteristicilor optime ale produsului, din punctul de vedere al aspectului și organoleptice.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Operațiunea de ambalare a tomatelor, în forma lor de comercializare, proaspătă sau conservată, trebuie desfășurată în cadrul unităților de producție sau în imediata vecinătate, în zona de producție, cu scopul de:

— a limita orice manipulare în momentele în care fructul îndeplinește cele mai bune condiții de rezistență;

— a împiedica transportarea pe distanțe mari a produselor neambalate și, ca atare, neprotejate în mod adecvat, și deci expuse riscurilor de stres mecanic și de deteriorare;

— a favoriza garantarea trasabilității.

3.6. Norme specifice privind etichetarea produsului la care se referă denumirea înregistrată

Introducerea pe piață a produsului „Pomodorino del Piennolo del Vesuvio” trebuie să se realizeze în următoarele condiții:

— în stare proaspătă, produsul trebuie pus în vânzare individual sau în ciorchini, în vrac în ambalaje adecvate sigilate cu o capacitate maximă de 10 kg;

— conservat „al piennolo”, ciorchinii, cu o greutate maximă de 5 kg, trebuie puși în vânzare fie individual, cu sigla DOP, fie în ambalaje adecvate sigilate;

— conservat, sub formă de bace sau în ciorchini, produsul se comercializează în vrac în ambalaje adecvate sigilate, cu o capacitate maximă de 10 kg.

Etichetele trebuie să conțină următoarele: mențiunile „Pomodorino del Piennolo del Vesuvio” și „Denumire de Origine Protejată” cu caractere de dimensiuni mai mari decât cele ale oricăror altor mențiuni sau elemente prezente; logoul Uniunii; numele, denumirea comercială și adresa unității de ambalare sau de producție; cantitatea de produs conținută efectiv în ambalaj; logoul este format din silueta unei tomate „Pomodorino del Piennolo del Vesuvio”, cu peduncul, a cărui prelungire schițează profilul Vezuviului; elementele specifice ale siglei și indicii colorimetrici corespunzători acesteia sunt descriși în detaliu în caietul de sarcini.

4. Delimitarea concisă a ariei geografice

Zona de producție și ambalare a DOP „Pomodorino del Piennolo del Vesuvio” cuprinde teritoriile următoarelor comune din provincia Napoli: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase și partea teritoriului comunei Nola delimitată, ca perimetru, de: drumul național Piazzola di Nola – Rione Trieste (tronsonul cunoscut sub denumirea de „Costantinopoli”), de „Lagno Rosario”, de frontiera cu comuna Ottaviano și de frontiera cu comuna Somma Vesuviana.

5. Legătura cu aria geografică

Particularitatea teritoriului unde se cultivă Pomodorino este dată de originea vulcanică a solurilor. Particularitățile acestui areal se datorează caracterului piroclastic al solurilor, care caracterizează întreaga construcție vulcanică a complexului Somma-Vesuvio. Aceste soluri s-au format pe lavă și pe straturile de cenușă și lapili și se disting printr-o fertilitate ridicată, printr-o textură nisipoasă, care le face foarte sfărâmicioase și drenate, și printr-o reacție neutră sau sub-alcalină, cu un conținut ridicat de macro și micro elemente asimilabile. Clima este preponderent uscată, cu vânturi moderate și temperaturi ridicate, diferențele termice mari între noapte și zi contribuind și la combaterea în mod natural a bolilor parazitare.

Particularitățile tomatei „Pomodorino del Piennolo del Vesuvio” sunt, pe lângă dimensiunea redusă, o greutate de 20-30 de grame și un raport scăzut – de 1,2-1,3 – între diametrul mare și cel mic, consistența ridicată a cojii, prinderea puternică de peduncul, care asigură integritatea ciorchinelui în timpul recoltării și conservării, concentrația mare de zaharuri, acizi și alte substanțe solide solubile care fac ca acest produs să se păstreze vreme îndelungată fără modificarea vreunei calități organoleptice. De fapt, presiunea osmotică ridicată a sucului, generată de concentrația ridicată de substanțe solide solubile, face ca fructul să își mențină turgescența, pierzând puțină apă în timpul conservării.

Practicile de cultivare sunt condiționate de configurarea caracteristică a parcelelor de teren, foarte fragmentate și adesea terasate și dispuse neregulat. Operațiunile de cultivare sunt desfășurate în cea mai mare parte manual, conform practicilor agricole tradiționale.

Caracteristicile „Pomodorino del Piennolo del Vesuvio” sunt profund legate de teritoriul în care este cultivat. Originea vulcanică a solurilor și întregul material piroclastic acumulat în timpul erupțiilor complexului vulcanic Somma-Vesuvio au conferit acestor terenuri o fertilitate foarte ridicată; textura nisipoasă le face foarte sfărâmicioase și drenate, declanșând o reacție neutră sau sub-alcalină cu un conținut ridicat de macro și micro elemente asimilabile. Astfel, absorbind toate aceste elemente, produsul cultivat reușește să dobândească aceste calități atât de deosebite. Bolile parazitare sunt controlate în mod natural de clima uscată caracterizată de diferențe mari de temperatură între noapte și zi. Tomata conservată „al piennolo” sau în conservă reprezintă unul dintre produsele cele mai vechi și tipice ale zonei Vezuviului. Primele mărturii documentate și detaliate din punct de vedere tehnic datează din 1885, 1902 și 1916 și se găsesc în publicațiile Regia Scuola Superiore di Agricoltura di Portici. În secolele trecute, cultivarea acestui tip de tomată se afirmase atât datorită ușurinței cu care se cultivă, cât și datorită adecvării pentru conservarea îndelungată în lunile de iarnă grație consistenței cojii. Răspândirea în trecut a acestui tip de tomată conservată era legată, de fapt, de necesitatea de a dispune, în lunile de iarnă, de roșii proaspete, pentru a putea completa anumite mâncăruri preparate în casă, foarte răspândite dintotdeauna în zona Napoli, printre care pizza și feluri întâi care impuneau gusturi și arome intense. Factorul uman s-a manifestat prin punerea la punct a unei metode de cultivare și conservare echilibrate și tipice pentru zonă și se concretizează în diverse moduri, de la selecționarea celor mai bune fructe pentru producerea semințelor, necesara tăiere a vârfurilor, care ține cont de faptul că plantele cresc aleatoriu, legarea tulpinilor și eliminarea lăstarilor nedoriți, până la recoltarea tomatelor, prin tăierea ciorchinilor întregi, atunci când cel puțin 70 % din fructele unui ciorchine sunt roșii, iar celelalte sunt în faza de coacere. Procesul de conservare a tomatelor „al piennolo”, care permite consumarea fructelor, întregi și neprelucrate, pe perioada întregii ierni care urmează recoltei, constituie, de asemenea, un element de legătură cu teritoriul acestui produs deosebit. Procedura străveche constă în recoltarea fructelor în ciorchini întregi și în împletirea cu pricepere a pețiolurilor cu un fir de cânepă pentru a forma un singur ciorchine mare care este atârnat apoi de tavanul unor încăperi speciale ventilate sau pe verande și terase. Toate acestea, împreună cu deosebitul cadru natural al zonei Vezuviului, au dus la crearea unui produs unic în felul său, din punctul de vedere al calităților organoleptice și al posibilității de conservare, care se cultivă și se conservă și în prezent.

Trimitere la publicarea caietului de sarcini

[Articolul 6 alineatul (1) al doilea paragraf din prezentul regulament]

Ministerul a deschis procedura națională de opoziție prin publicarea propunerii de modificare a DOP „Pomodorino del Piennolo del Vesuvio” în Gazzetta Ufficiale della Repubblica Italiana nr. 103 din 4 mai 2016.

Textul consolidat al caietului de sarcini este disponibil la adresa: http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it), făcând clic pe „Prodotti DOP e IGP” (în partea superioară dreaptă a ecranului), apoi pe „Prodotti DOP, IGP e STG” (pe laterala stângă a ecranului) și apoi pe „Disciplinari di Produzione all’esame dell’UE”.

(1) JO L 179, 19.6.2014, p. 17.

(2) JO L 343, 14.12.2012, p. 1.